Rådets resolution

af 18. november 1999

om inddragelse af sundhedsbeskyttelse i alle Fællesskabets politikker og aktiviteter

(2000/C 86/02)

RÅDET FOR DEN EUROPÆISKE UNION,

1. SOM LÆGGER VÆGT PÅ, at der i henhold til artikel 152 i traktaten om oprettelse af Det Europæiske Fællesskab skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter;

2. SOM MINDER OM, at Rådets resolution af 8. juni 1999 om Fællesskabets fremtidige indsats inden for folkesundhed(1) understregede EF-borgernes bekymringer med hensyn til sundhedsfarer og deres forventninger om et højt sundhedsniveau, behovet for en høj grad af gennemsigtighed og synlighed vedrørende sundhedsrelaterede aktiviteter i Fællesskabet, som de sundhedsmæssige udfordringer, som medlemsstaterne og Den Europæiske Union vil stå over for ved begyndelsen af det kommende årtusinde;

3. SOM FINDER, at det er nødvendigt med et højt politisk forpligtelsesniveau for at sikre, at sundhedsbeskyttelsen varetages ved fastlæggelsen og gennemførelsen af alle Fællesskabets politikker og aktiviteter;

4. SOM SER MED TILFREDSHED PÅ den indledende omorganisering af Kommissionens interne strukturer, der afspejler folkesundhedens betydning i Fællesskabet;

5. SOM NOTERER SIG Kommissionens fjerde beretning om indførelse af krav om sundhedsbeskyttelse i Fællesskabets politikker;

6. SOM NOTERER SIG det arbejde med vurdering af sundhedsvirkninger, som et gjort på nationalt og internationalt plan, samt de erfaringer, der er gjort med vurdering af miljøvirkninger;

7. SOM ENDNU ENGANG BEKRÆFTER, at et højt sundhedsbeskyttelsesniveau i Fællesskabet kræver koordinering, konsekvens og komplementaritet i medlemsstaterne og i Fællesskabets institutioner;

8. SOM ENDNU ENGANG BEKRÆFTER de tidligere opfordringer til Kommissionen vedrørende sundhedsbeskyttelse i Fællesskabets politikker og aktiviteter, navnlig med henblik på

- at udvikle hensigtsmæssige metoder, kriterier og en formaliseret mekanisme til at vurdere Fællesskabets politikkers indvirkning på menneskers sundhed

- at foretage en hurtig og gennemsigtig vurdering af indvirkningen af Fællesskabets politikker på menneskers sundhed

- at identificere alle forslag i årlige arbejdsprogram, der kan have betydning for sundhedsbeskyttelsen

- at anvende en problemorienteret tilgang og fokusere på spørgsmål af yderste vigtighed i de fremtidige rapporter, samtidig med at der tages hensyn til prioriteterne i det nye folkesundhedsprogram;

9. OPFORDRER DESUDEN Kommissionen til

- at udarbejde en strategi og at indarbejde relevante bestanddele i forslaget til handlingsprogram for folkesundheden samt sørge for passende strukturer til gennemførelse af forpligtelsen til at indføre sundhedsbeskyttelse i alle Fællesskabets politikker

- at videreudvikle vurderingen af indvirkningen af Fællesskabets politikker og aktiviteter på folkesundheden og at oprette et ekspertnetværk med henblik på at fremme metoder, færdigheder og en fælles terminologi, der er anvendelig på fællesskabsplan

- med en problemorienteret tilgang at fastlægge nogle få fællesskabsforanstaltninger for at vurdere deres indvirkning på sundheden og bruge dem som pilotområder til en bredere anvendelse på tværs af Fællesskabets politikker;

10. OPFORDRER INDTRÆNGENDE medlemsstaterne til

- at tage hensyn til sundhedsvirkningen ved samordningen af deres politikker og i forbindelse med deres bidrag til udviklingen af Fællesskabets politikker

- at bidrage til det arbejde, der gøres i hele Fællesskabet, ved at vurdere sundhedsvirkningen af Fællesskabets politikker og aktiviteter på nationalt plan, og

- at underrette Kommissionen om udviklingen i politikken på tværs af sektorerne på nationalt plan, herunder virkningen af Fællesskabets politikker og aktiviteter.

(1) EFT C 200 af 15.7.1999, s. 1.